recursal/SuperWikiNEXT-32B huggingface dataset:
**מראה מראה: הסיפור האמתי** (באנגלית: **Mirror Mirror**) הוא סרט פנטזיה-קומדיה אמריקאי משנת 2012 המבוסס על האגדה "שלגיה ושבעת הגמדים" מאת האחים גרים. הסרט בוים על ידי טרסם סינג ומככבים בו ג'וליה רוברטס, לילי קולינס וארמי האמר.

תקציר העלילה
------------

מלך אהוב נעלם אחרי שגידל את בתו, שלגיה. אשתו היפה והאכזרית תופסת את השליטה על הממלכה ושומרת את בתה החורגת והיפהפייה בת ה-18, שלגיה, חבויה ומוסתרת בתוך הארמון. תחת שלטון המלכה כפור שולט בממלכה, ואוצר הממלכה מידלדל ואוזל. שלגיה יוצאת לכפר ורואה למה המלכה גרמה, אחרי שנים שבהן כל האנשים רקדו ושמחו כל יום. כששלגיה הולכת ליער ויוצאת מהארמון לראשונה, היא נתקלת בנסיך אלקוט, נסיך עשיר ומקסים, והשניים מתאהבים. אחרי כמה זמן המלכה הקנאית מחליטה לרצוח את שלגיה ושולחת את משרתה להרגה
ביער שנחשב למפחיד בגלל המפלצת שנמצאת שם. המשרת מרחם על שלגיה ומייעץ לה לברוח מהממלכה. שלגיה נלקחת תחת חסותם של חבורת גמדים מרדנים אך טובי לב, שגרים ביער בתוך מערה קטנה. הם סולקו מהממלכה כי נחשבו ל"לא רצויים" וכנקמה הפכו לשודדים "ענקים" כשהם נועלים מעין רגליים-מתנפחות ומסכות גנובות. הגמדים מאמצים את שלגיה ומאמנים אותה להיות שודדת כמוהם.

בינתיים, הנסיך מבקר את המלכה שמתאהבת בו ונחושה להתחתן עמו כדי למלא מחדש את הקופה הריקה של הממלכה. אחרי שהמלכה תוקפת את הגמדים באמצעות קסם, היא רוקחת שיקוי אהבה שגורם לנסיך להתאהב בה, אך לא בצורה לה ציפתה. הנסיך, שמתנהג כמו כלבלב מאוהב עקב השיקוי נחטף על ידי שלגיה ושבעת הגמדים זמן קצר לפני החתונה עם המלכה. בעצתם של הגמדים, שלגיה מנשקת את הנסיך ומשחררת אותו מהכישוף. המלכה מחליטה לחסל את שלגיה בעצמה ומשתמשת לשם כך בקסם, באמצעותו היא משסה בה את המפלצת המפחידה של היער. בעזרתם של שבעת הגמדים והנסיך אלקוט, חותכת שלגיה את תליון הירח של המפלצת, מה שגורם לשבירת הכישוף שהוטל על המפלצת, שמתגלה כי היא אביה של שלגיה, המלך שנעלם ביער לפני שנים רבות. המלכה משלמת על דרכיה בהפכה מאישה יפה לזקנה בלה. היא מנסה לחסל את שלגיה באמצעות תפוח מורעל בחתונתה עם הנסיך, אך שלגיה עולה על המזימה ואומרת לה: "חשוב לדעת מתי הובסת" ומאלצת את המלכה לאכול את התפוח ולמות. אחרי שהמלכה מתה, ושלגיה מתחתנת עם הנסיך, יוצאים אנשי הארמון ותושבי הממלכה בהובלתה של שלגיה בשיר ובריקוד סוער, בסגנון בוליווד.

צוות השחקנים
------------

* ג'וליה רוברטס – המלכה
* לילי קולינס – שלגיה
* ארמי האמר – הנסיך אלקוט
* נייתן ליין – ברייטון
* מייר וינינגהם – מרגרט
* מייקל לרנר – הברון
* שון בין – המלך
* רוברט אמס – צ'ארלס רנבוק
* פרנק ולקר

### הגרסה העברית

במקביל לגרסה המקורית של הסרט יצאה גרסה מדובבת לעברית ביום צאתו לבתי הקולנוע בישראל.

* ענת וקסמן - המלכה הרעה
* משי קלינשטיין - שלגיה
* אמנון וולף - הנסיך אלקוט
* שמחה ברבירו - ברייטון
* נורית בנאי קורן - מרגרט
* אברהם סלקטר - הברון
* יגאל שדה - המלך
* תום שוורצברג - צ'ארלס רנבוק
* אוהד שחר- במאי הקולות בעברית, ראש הכפר

קישורים חיצוניים
----------------

* אתר האינטרנט הרשמי של מראה מראה: הסיפור האמיתי

* "מראה מראה: הסיפור האמיתי", במסד הנתונים הקולנועיים IMDb (באנגלית)

* "מראה מראה: הסיפור האמיתי", באתר נטפליקס

* "מראה מראה: הסיפור האמיתי", באתר AllMovie (באנגלית)

* "מראה מראה: הסיפור האמיתי", באתר Rotten Tomatoes (באנגלית)

* "מראה מראה: הסיפור האמיתי", באתר Box Office Mojo (באנגלית)

* "מראה מראה: הסיפור האמיתי", באתר Metacritic (באנגלית)

* "מראה מראה: הסיפור האמיתי", באתר אידיבי

* "מראה מראה: הסיפור האמיתי", במסד הנתונים הקולנועיים KinoPoisk (ברוסית)
**מֶרָבּ אֶלאשווילי** (בגאורגית: **მერაბ ელაშვილი**; ברוסית: **Мераб Елашвили**; נולד ב-9 ביוני 1974) הוא איש עסקים רוסי מצליח ממוצא יהודי גאורגי, הפעיל בתחום המזון ברוסיה ומחוצה לה. בשנת 2008, הוא התמודד על רכישת רשת בורגראנץ' בישראל.

חייו
----

אלאשווילי נולד וגדל בעיירה קולאשי שבאימרתי גאורגיה הסובייטית (כיום גאורגיה). את חוק לימודיו סיים בחוג לכלכלה במכללה ללימודים תעשייתיים בטביליסי ולאחר מכן למד במוסד לניהול ובמכון ללימודי משפטים שליד האקדמיה לכלכלה במוסקבה.

בהיותו בגיל 18, עקב אי הסדר הפוליטי בגאורגיה, הוא עבר להתגורר במוסקבה יחד עם אחיו שהתקבל ללימודים בעיר. כבר עם הגיעו החלה פעילתו העסקית. הוא פתח חברה לשיווק סחורות שונות. מבין הסחורות ששיווק הייתה ביצת קינדר רוסית. תוך שנתיים התרחב העסק ששיווק מוצרי מזון ומוצרים לבית, שהעסיק כ-200 עובדים. תוך זמן קצר הפך אלאשווילי להיות מיליונר ועסקיו התרחבו לעיסקי דלא ניידי. ב-31 בדצמבר 1997 הוא פתח את המסעדה הראשונה שלו של רשת סבארו בזכיינות, ובכך נפתחה דרכו לייסוד רשת סבארו האיטלקית בכל רחבי הפדרציה הרוסית הכוללת כיום 102 מסעדות ברחבי רוסיה. המסעדה בזכיינות נפתחה בתקופה בה הכלכלה הרוסית לא היוותה פוטנציאל עבור עסקי הזכיינות למיניהם. כיום, מפעילה החברה גם שלוש רשתות מסעדות נוספות: "בוסטופיווי בזאר" (Восточный Базар) הכוללת כ-33 מסעדות, "בש-נה-בש" (Баш-на-Баш) הקיימת משנת 2002 וכוללת שתי מסעדות. תפריט המזון שלה הוא ים תיכוני והכנסתה השנתית הממוצעת היא כ-25–30 מיליון דולר, ו"ביאג'יו איטליאנו" (Виаджио Итальяно), שהיא רשת של שבע מסעדות למזון איטלקי הקיימת משנת 2005 וכל אחת מהמסעדות שלה מעוצבת כעיר באיטליה. הכנסתה השנתית הממוצעת עומד על 22–28 מיליון דולר בשנה.

בסוף שנות התשעים הוא נישא לחיה (במקור תֶתרוּאשווילי), בתו של איש עסקים ישראלי יהודי גאורגי שהתגורר באנטוורפן שבבלגיה.

בשנת 2007 החל אלאשווילי לפעול מחוץ לרוסיה באמצעות חברת G.M.R. WorldWide Hospitality Limited, חברה רוסית הרשומה בקפריסין. כבעלי החברה רשומים גיאה או גיאורגי, אחיו (G), מרב עצמו (M) וגיסו, רומן שאמילשווילי, הבעל של אחותו (R). החברה מפעילה מעל ל-160 מסעדות ברחבי רוסיה, אוקראינה, קזחסטן וצ'כיה ומייצגת את רשת סבארו באותן מדינות.

בשנת 2008 העריכו עיתונים ברוסיה כי הונו של אלאשווילי מגיע לכ־2-2.5 מיליארד דולר ומחזור המכירות השנתי של החברה בכ-150 מיליון דולר בשנה. כאשר הכנסות החברה בשנת 2006 עמדו על 69 מיליון דולר בלבד וב-2007 111 מיליון דולר.

בספטמבר 2008 הגישה החברה הצעה לרכישת רשת בורגראנץ' בישראל, שנקלעה לקשיים כלכליים, תמורת 17 מיליון ש"ח. ב-24 בספטמבר ביקשו מפרקי בורגראנץ' לאשר את מכירת הרשת לאלאשווילי. אולם מתחריו של אלאשווילי במכרז, רשת ההמבורגרים המתחרה, ברגר קינג, העלתה ביום למחרת את הצעתה לכדי 25 מיליון ש"ח וקיבלה למעשה אישור בית המשפט לעסקה בכפוף לאישור העסקה על ידי הממונה על ההגבלים העסקיים, שפסל עסקה דומה של רכישת בורגראנץ' על ידי ברגר קינג, שנים קודם לכן.

קישורים חיצוניים
----------------

* איתי רום, מקים הרשת ברוסיה: "בסבארו ישראל יש בעיה בניקיון ובטעם", גלובס, 25 במאי 2010
* עדי דברת, ‏G.M.R הקפריסאית זכתה במכרז לרכישת בורגראנץ' ב-17 מיליון שקל, 24 בספטמבר 2008, דה מרקר
* ליטל דוברוביצקי, אושרה מכירת בורגראנץ' לברגר קינג, ynet,‏ 25 בספטמבר 2008
* "בורגראנץ'" נרכשת על ידי "קינדר בואנו" גאורגי, 25 בספטמבר 2008, "איזרוס" (ברוסית)
* ההמבוגר הישראלי לא ניתן ליהודי הגאורגי, 25 בספטמבר 2008, "איזרוס" (ברוסית)
**כימופוביה** היא חרדה מהמונח "כימיקלים". היא נקראת כך בשל הסטיגמה של השימוש במונח "כימיקלים" לתיאור כימיקלים מעשי אדם בלבד ולא גם כימיקלים שמקורם בטבע.

בדרך כלל משתמשים במונח זה כאשר רוצים לתאר את ההנחה שחומרים סינתתים מעשי האדם, הם כימיקלים בעוד שחומרים טבעיים או אורגניים אינם כימיקלים, וזאת למרות שכל חומר ביקום, גם אם מקורו הוא טבעי או אורגני הוא כימיקל (למשל מים וחמצן).

כימופוביה נובעת מהבנה חלקית של המדע או הבנה לא נכונה של המדע וניתן לשייך אותה לאחת הצורות הבאות לידי ביטוי כתוצאה מהפחד של הלא נודע. כימופוביה יכולה להיגרם גם בעקבות חוויה עוצמתית שלילית הקשורה בחומרים מזיקים או מסוכנים.

תסמינים עיקריים
---------------

הרגשה בלתי נשלטת של חרדה כשחושבים או נחשפים לחומרים רעילים או סינתטיים, הרגשה שצריך לעשות הכל כדי להימנע מחומרים רעילים או סינתטיים, חוסר יכולת לתפקד בצורה נורמלית בעקבות החרדה והידיעה שהפחדים לא הגיוניים אבל בלתי ניתנים לשליטה. פחד זה לעיתים מתבטא בהימנעות מצריכת תרופות הכוללות חומרים סינתטיים (כמו אקמול).

דרכי טיפול
----------

טיפול מתמשך הכולל העלאת הביטחון, התגברות על פחד, חשש ועצב והחלפת מחשבות שליליות במחשבות חיוביות. חשוב לציין כי לא ניתן לפתור את הבעיה בעזרת טיפול תרופתי מאחר שמעולם לא פותחה תרופה המיועדת לבעיה זו, אך יש טיפול תרופתי היכול לדכא תסמינים.

ראו גם
------

* ללא כימיקלים

קישורים חיצוניים
----------------

* Chemophobia is a real problem
* *Let's Put An End to "Chemophobia"* (Commentary) by Ronald Breslow, The Scientist 22 March 1993, 7(6):12
* *Causes Of "Chemophobia"* (Letter in reply to Breslow's commentary) by George Baggett, The Scientist 26 July 1993, 7(15):12

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
קולומבוס תובע בעלות על העולם החדש
**סמל קסטיליה ולאון** הוא סמלה הרשמי של הקהילה האוטונומית קסטיליה ולאון שבספרד.  

הסמל מעוצב כמגן "ספרדי" מחולק לרבעים שמבוססים על הסמלים ההיסטוריים של ממלכת קסטיליה וממלכת לאון. הרבע הראשון והרביעי מציגים את סמל קסטיליה: שדה אדום ובו טירת זהב בעלת שלושה צריחים שחלונותיה ודלתה כחולים.  

הרבע השני והשלישי מציגים את סמל לאון: שדה לבן שעליו אריה סגול זקוף שפונה שמאלה, לשונו וטפריו אדומים ובראשו כתר זהב.  

מעל המגן מותקן כתר בעל שמונה פרחים מעוטרים בפנינים שבסיסו מקושט בפנינים, אבני אודם וברקת.

סמלי הממלכות היו בשימוש כבר מהמאה ה-12 והסמל הנוכחי נוצר לאחר איחוד הממלכות ב-1230. הסמל חזר לשימוש לאחר הקמת הקהילה האוטונומית ומעמדו נקבע בחוק ב-1983. הסמל מופיע גם בסמלי ערים בהן שלטה הממלכה, כגון סמלי חאאן, טולדו ולוס אנג'לס.

הסמל והדגל של ממלכת קסטיליה ולאון היו בשימוש הקרוולות שבהן שטו מגלי הארצות ובכללם כריסטופר קולומבוס. גם בציור בו תובע קולומבוס בעלות על היבשת החדשה נראה הסמל על נסו.

ראו גם
------

* דגל קסטיליה ולאון

קישורים חיצוניים
----------------

ויקישיתוף מדיה וקבצים בנושא **סמל קסטיליה ולאון** בוויקישיתוף
* הסמל באתר מועצת קסטיליה ולאון

| סמלי ספרד |
| --- |
| ממלכת ספרד | סמל ספרד |  |
| הקהילות האוטונומיות | אזור מורסיה • אנדלוסיה • אסטוריאס • אקסטרמדורה • אראגון • גליסיה • האיים הבלאריים • האיים הקנריים • ולנסיה • חבל הבסקים • לה ריוחה • נווארה • מדריד • קטלוניה • קנטבריה • קסטיליה-לה מנצ'ה • קסטיליה ולאון |
| הערים האוטונומיות | סאוטה • מלייה |
הסמל עם סמלי המסדרים הצבאיים משולבים בחלקו הימני
**סמל קסטיליה-לה מנצ'ה** הוא סמלה הרשמי של הקהילה האוטונומית קסטיליה-לה מנצ'ה שבספרד.

הסמל מעוצב כמגן מחולק בניצב והוא מבוסס על עיצוב הדגל, למרות שהנהוג הוא ההפך. בצד שמאל מוצג סמל ממלכת קסטיליה: שדה אדום ובו טירת זהב בעלת שלושה צריחים שחלונותיה ודלתה כחולים. החלק השני כולו לבן והוא מייצג את המסדרים הצבאיים הנוצרים שלחמו במוסלמים בתקופת הרקונקיסטה באזור: מסדר קלטרווה (Calatrava), מסדר סנטיאגו ומסדר סן חואן.

מעל המגן מותקן כתר ממלכת ספרד.

לאחר שהוצעו שבעה עיצובים, נבחרו ב-1980 הדגל והסמל בעיצובו של רמון חוזה מלדונדו (Ramón José Maldonado) ונקבעו בחוק ב-1983.

קישורים חיצוניים
----------------

ויקישיתוף מדיה וקבצים בנושא **סמל קסטיליה-לה מנצ'ה** בוויקישיתוף
* הסמל באתר קסטיליה-לה מנצ'ה
* הסמל באתר הרלדיקה של ספרד (בספרדית)

| סמלי ספרד |
| --- |
| ממלכת ספרד | סמל ספרד |  |
| הקהילות האוטונומיות | אזור מורסיה • אנדלוסיה • אסטוריאס • אקסטרמדורה • אראגון • גליסיה • האיים הבלאריים • האיים הקנריים • ולנסיה • חבל הבסקים • לה ריוחה • נווארה • מדריד • קטלוניה • קנטבריה • קסטיליה-לה מנצ'ה • קסטיליה ולאון |
| הערים האוטונומיות | סאוטה • מלייה |
מפת מיקום של מפרץ סלצברגר.
**מפרץ סלצברגר** (באנגלית: **Sulzberger Bay**) הוא מפרץ בין האי פישר, אנטארקטיקה, לאי פולמר, לאורך חוף ארץ אדוארד השביעי. המפרץ התגלה על ידי המשלחת הראשונה של ריצ'רד בירד לאנטארקטיקה ב-5 בדצמבר 1929, ובירד קרא לו על שם ארתור הייס סלצברגר, מו"ל הניו יורק טיימס, שתמך במשלחות בירד בשנים 1929–1930 ו-1933–1935.

מפרץ סלצברגר חודר אל קדמת מדף הקרח סלצברגר (77°0′S 148°0′W﻿ / ﻿77.000°S 148.000°W﻿ / -77.000; -148.000), מדף קרח, שאורכו כ-137 ק"מ ורוחבו כ-80 ק"מ והוא גובל בחוף ארץ מרי בירד בין חצי האי אדוארד השביעי וחצי האי גסט. מדף הקרח נצפה ומופה בקווים גסים על ידי משלחת בירד לאנטארקטיקה (1930-1928).

**אגן סלצברגר** (77°0′S 152°30′W﻿ / ﻿77.000°S 152.500°W﻿ / -77.000; -152.500) הוא אגן תת-ימי על מדף הקרח רוס המרכזי, שקיבל את שמו מקרבתו אל מפרץ סלצברגר.

היווצרות קרחונים
----------------

מדף הקרח הוציא קרחונים תוך יום מרעידת האדמה והצונמי בסנדאי (2011). מדענים מקשרים את הינתקות הקרח לצונאמי, שהגיע אל מדף הקרח, במרחק כ-13,6 ק"מ ממרכז רעש האדמה. הקרחון העיקרי היה בערך בשטחו של האי מנהטן. השטח הכולל שהקרחונים ניתקו ממדף הקרח מגיע לקרוב ל-125 ק"מ. קטע זה של המדף לא זע מאז 1946.

קישורים חיצוניים
----------------

* Japan's Tsunami Rips Icebergs Double the Size of Manhattan From Antarctica
* Tsunami Broke Antarctic Ice Shelf — Discovery News
* Japan Tsunami Broke Off Icebergs in Antarctica — Wired.com

הערות שוליים
------------

1. ↑  "Japan Tsunami Broke Huge Icebergs Off Antarctica", Livescience.com, August 8, 2011 לייבסיינס, "הצונאמי של יפן שבר קרחוני ענק מאנטארקטיקה 8 באוגוסט 2011
2. ↑  קלי מ. בראנט, אמיל א. אוקאל, דאגלס ר. מקאייל, ז'ורנאל לגלציולוגיה, "ההונשו (יפן) חולל הינתקות ממדף קרח באנטארקטיקה", כרך 57, גיליון 205, עמ' 188-785 28 באפריל 2011
**כימולומיס** (שם מדעי: *Cimolomys*) הוא סוג פרהיסטורי של יונק מהסדרה הנכחדת מולטיטוברקולטה, שחי בסוף הקרטיקון שבעידן המזוזואיקון באמריקה הצפונית, והיה קרובם של המניסקסוס והכימולודון. בדומה לקרוביו הוא חי במחילות על מנת להגן על עצמו מדינוזאורים טורפים.

מאפיינים
--------

הכימולומיס היה דומה לחולדה במאפייניו ובמשקלו שהיה 300 עד 475 גרמים. הכימולומיס היה אוכל כול שניזון בעיקר מחרקים, חסרי חוליות אחרים, פירות, ביצים ובשר.

הכימולומיס התגלה בכמה מדינות בארצות הברית וקנדה: טקסס, ויומינג, ניו ג'רזי, מונטנה, יוטה, דקוטה הדרומית, ססקצ'ואן ואלברטה. המאובנים של הכימולומיס תוארו לראשונה בידי החוקר האמריקאי עותניאל צ'ארלס מארש בשנת 1889. הכימולומיס נכחד בסוף הקרטיקון והוחלף ביונקים גדולים יותר.

מינים
-----

* Cimolomys clarki
* Cimolomys gracilis
* Cimolomys milliensis
* Cimolomys trochuus

לקריאה נוספת
------------

* Marsh (1889), "Discovery of Cretaceous Mammalia". Am. J. Sci 3, 18 & 38: p. 177-180
* Kielan-Jaworowska Z & Hurum JH (2001), "Phylogeny and Systematics of multituberculate mammals". Paleontology 44, p. 389-429
* Much of this information has been derived from [1] Archived 2003-06-25 at the Wayback Machine MESOZOIC MAMMALS; "basal" Cimolodonta, Cimolomyidae, Boffiidae and Kogaionidae, an Internet directory

קישורים חיצוניים
----------------

ויקישיתוף מדיה וקבצים בנושא **כימולומיס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
פירוש נוסף ערך זה עוסק בזיכיון צעצועים. אם התכוונתם לסדרת טלוויזיה אמריקאית-קנדית באותו השם המבוססת על הזיכיון, ראו זוזו פטס.
לוגו אוגרי הזוזו
**אוגרי הזוזו** (באנגלית: **ZhuZhu Pets**) הם צעצועים אמריקאיים רובוטיים בצורת אוגר, המכוסים קטיפה, שנוצרו על ידי חברת Cepia LLC ב-2009. אוגרי הזוזו מפורסמים במדינות רבות, ובתחילת 2011 הגיעו אף לישראל.

היסטוריה
--------

אוגר זוזו מסוג "צוציק"
אוגרי הזוזו נוצרו לראשונה על ידי ראס הורנסבי שיצרם עבור החברה שלו בסנט לואיס, Cepia LLC. השם של המוצר נוצר מהשם zhūzhū במנדרינית (בסינית: 猪猪), כלומר "חזיר קטן". בשנת 2009, העסיקה החברה 46 בני אדם שייצרו את המוצר, שחלקם בארצות הברית וחלקם בסין.

### דמויות

אוגרי הזוזו המקוריים היו תשע דמויות, אשר נקראו בשמות כגון "צוציק", "שרבוטי", "חתיכי" ו"מר נם-נם-נם". בתחילת פרסום המוצר, אוגרי הזוזו פורסמו יחד עם ובקינז, מוצר של חברת גאנז.

בתחילת 2010 שוחררה קבוצה של דמויות חדשות, המיועדת לבנים בני 8 - 12, לאוגרים אלו נוספו כוחות מיוחדים המאפשרים לחימה באוגרים נוספים. בדצמבר 2010, שוחררה סדרה חדשה: נסיכות אוגרי הזוזו. בנוסף לכך, שוחררה ב-2010 סדרת תינוקות אוגרי הזוזו, שהם אלקטרוניים ומכוסים קטיפה, אבל הם בעלי כדור פלסטיק קטן מתחת לבטנם. המהדורה השנייה של תינוקות אוגרי הזוזו יצאה ב-2011 וכללה מנועים.

גם בשנת 2011 נוספה סדרה חדשה של אוגרי זוזו, גורי כלבים זוזו, אשר גם הם מכוסים קטיפה ורובוטיים ומשמיעים קולות נביחה. בשנת 2010, שוחרר משחק וידאו של אוגרי הזוזו לנינטנדו DS, לאייפון ולמחשב. כמו כן, שוחררה גרסה מאוחר יותר ל-Wii. בנוסף לכך שוחררו באותה שנה לסדרת הנאבקים בנינג'ות, הכלבים והנסיכות נחשק בNintendo DS. לנסיכות שוחררו גם פריטים נוספים כגון: כרכרות, שמלות, כתרים וטירות.

בסוף שנת 2011, יצאה הגרסה השנייה של האוגרים הנאבקים בנינג'ות: אוגרים סמוראים. ב-27 בספטמבר 2011, הוציאה לאור החברה סרט של אוגרי הזוזו אשר נקרא "המסע אל הזו" ל-DVD. הסרט השני של החברה בשלבי עיבוד, וצפוי להשתחרר ב-2012.

בתחילת 2012, הוציאה לאור החברה את סדרת הספארי, הכוללות חיות בצורות של ג'ירפות, פילים, אריות, זברות וקופים.

#### אביזרים

בנוסף לאוגרים נוצרו אביזרים שונים ליצירת בתי גידול באופן אישי לאוגרים. לאוגרי הזוזו שני מצבים: "מצב טיפוח" בו הם משמיעים קולות ומגרגרים, ו"מצב הרפתקנות" שבו האוגר חוקר את מקום המחיה שלו ומגיב לגירויים שונים.

אוגרי הזוזו היו נחשבים לשיגעון נעורים במהלך תקופת החגים הנוצרים באמריקה בשנת 2009. הצעצועים עלו במקור כ-9 דולר, אך בגלל מחסור בייצור הצעצועים במשך הזמן הם עלו למחיר של למעלה מ-60 דולר.

  

בדצמבר 2009, נערכו בדיקות על ידי ארגון "GoodGuide" אשר מצאו בצעצוע "שרבוטי", כמות רבה מהמותרת של אנטימון, ייסוד רעיל. לאחר ביצוע בדיקה מעמיקה של ועדת המוצרים הבטיחותיים של ארצות הברית נמצא כי הצעצוע בתקן "מוגן ובטיחותי במידה רבה". לאחר מכן, GoodGuide פרסם מסמך התנצלות.

קישורים חיצוניים
----------------

* אתר האינטרנט הרשמי של אוגרי הזוזו
* אתר Cepia LLC
תמונת לווין של אזור העיר ניו יורק - מפרץ ניו יורק התחתון מסומן בורוד.
עגור על חוף סטטן איילנד - לחוף מפרץ ניו יורק התחתון.
**מפרץ ניו יורק התחתון** (באנגלית: **Lower New York Bay**) הוא חלק ממפרץ ניו יורק המצוי דרומית למצרי נרוז, ונפתח אל האוקיינוס האטלנטי.

גאוגרפיה
--------

המפרץ מרובע בשטחו, וגובל בצפון בסטטן איילנד ובלונג איילנד שבמדינת ניו יורק. בדרומו של המפרץ נמצאת מדינת ניו ג'רזי. 

המפרץ מצוי בשפך נהר הדסון (הנשפך אל המפרץ דרך המצרים), וכן נשפכים אליו הנהרות רריטאן ומצר ארתור. בפתח המפרץ אל האוקיינוס האטלנטי מצויים אזור סנדי הוק ורוקאווי פוינט שבלונג איילנד.

חלקו של המפרץ המצוי בקרבת מצר ארתור ושפך הרריטאן נקרא גם מפרץ רריטאן.

מפרץ ניו יורק הדרומי מהווה את הכניסה לנמל ניו יורק וכן לנמל ניוארק. בעבר היווה המפרץ אזור דיג, אולם במאה ה-20, בשל הזיהום הרב במפרץ, נאסר בו הדיג.

לחופו של המפרץ מספר אתרי רחצה פופולריים בהם חוף ברייטון באי קוני שבברוקלין וכן נמצא לחופו אזור הנופש הלאומי גייטווי שבסטטן איילנד.

קישורים חיצוניים
----------------

ויקישיתוף מדיה וקבצים בנושא **מפרץ ניו יורק התחתון** בוויקישיתוף
 מעברי מים בעיר ניו יורק: 1. נהר הדסון, 2. איסט ריבר, 3. מפרץ לונג איילנד, 4. מפרץ ניוארק, 5. מפרץ ניו יורק העליון, 6. מפרץ ניו יורק התחתון, 7. מפרץ ג'מייקה, 8. האוקיינוס האטלנטי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007538669305171
* GND: 4839004-5
* LCCN: sh85078662
* VIAF: 246312541
* WorldCat (עם VIAF): 246312541

 |
**כינוי מקור** הוא סוג של זכות קניין רוחני על שמות של מוצרים הנובעים מהשם הגאוגרפי של ארץ, אזור או מקור, הכלול בשמו של מוצר, ובא ללמד שמקורו שם ושאיכותו או תכונותיו הן בעיקרן פרי אותה סביבה גאוגרפית, טבעה ואנשיה. בכינוי מקור, לא די בקשר הגאוגרפי לאזור מסוים, אלא ישנה דרישה נוספת – האיכויות של המוצר יהיו תוצאה של אותו אזור גאוגרפי – למשל תנאי אקלים, מים, חלב, גפנים, מיומנויות ומסורת של היצרנים באותו אזור. לא משנה מהו גודלו של האזור.

הסדר ליסבון
-----------

"הסדר ליסבון" הוא אמנה בינלאומית שנועדה לתת למדינות החתומות באמנה הגנה מוגברת לכינויי מקור. ההסדר בא להבטיח הגנה לכינויי מקור מפני חיקוי/גזילה, ללא קשר אם השימוש הבלתי מורשה בכינוי כרוך בהטעיה. הסדר זה שונה מהסדרים/אמנות שהיו קודם: אמנת פריז בדבר הקניין התעשייתי (1883) והסדר מדריד בדבר מניעת ציוני מוצא כוזבים/מטעים (1891).

מבחינה עניינית, חל הסדר ליסבון על כינוי מקור אשר מוגדר בחוק כאמור לעיל. באמנת פריז לא הייתה התייחסות והגדרה לכינוי מקור וציון המוצא. הסדר מדריד לא הגדיר מהו ציון המוצא ולא הסביר מה הכוונה בכך. הוא קבע כי ציון מדינה או חבל ארץ במדינה הוא מקום המוצא של מוצר מסוים. הסדר מדריד, וההתייחסות בו לציון מוצא, אינו דורש שלמוצר יהיו תכונות מיוחדות ו/או דרישות מיוחדות לאזור המוצא. הוראות הסדר מדריד מצאו ביטוי בפקודת סימני הסחורות, אשר התייחסה לציוני מוצא ולא לכינויי מקור, ולמעט שני חריגים, האיסור לפי פקודה זו מתייחס לגבי ציון מוצא כוזב, מצב שבו הציון עלול להטעות את הציבור בקשר למקור המוצא (החריגים הם ביחס לפרי הדר וליין).

הטכניקה של ההגנה, כפי שנקבעה באמנה, שונה מטכניקות רגילות, ולפיה יש לכל מדינה אפשרות לקבוע לעצמה את ההגנה על האזורים הגאוגרפיים בתחומה, דהיינו, כל מדינה לעצמה וליצרנים שלה, מחליטה על ההגנה. בשעה שמדינה הסדירה את נושא ההגנה הגאוגרפית על הייצור, אזי המדינה (להבדיל מבעל הזכות היכול להשתמש בכינויי המקור) פונה למשרד הבינלאומי אשר נקבע לפי הסדר ליסבון – WIPO – הארגון העולמי לקניין רוחני של האו"ם היושב בז'נבה, ארגון בשליטה צרפתית.

נכון למאי 2015 היו חתומות באמנה 30 מדינות.

בישראל
------

בישראל מבוססת ההגנה על חוק הגנת כינויי מקור וציונים גאוגרפיים. חוק זה בא ליישם בישראל את הסדר ליסבון.

ישראל הצטרפה להסדר זה בשנות השישים, בעיקר כדי להגן על אזור מסוים אחד – JAFFA. כינוי מקור זה היה הכינוי הישראלי היחיד מתוך 650 כינויים מוגנים במשך יותר מחמישים שנה. בשנת 2020 רשמה המועצה האזורית מטה יהודה את הכינוי "יהודה" ככינוי מקור ליינות המיוצרים בשטחה, לצד חמישה כינויי מקור נוספים.

ראו גם
------

* מעמד גאוגרפי מוגן

קישורים חיצוניים
----------------

ויקישיתוף מדיה וקבצים בנושא **כינוי מקור** בוויקישיתוף
* חוק הגנת כינויי מקור וציונים גאוגרפיים, תשכ"ה-1965, בספר החוקים הפתוח

הערות שוליים
------------

1. ↑  חוק הגנת כינויי מקור וציונים גאוגרפיים, תשכ"ה-1965
2. ↑  נרשמו שישה כינויי מקור בישראל על שם המועצה האזורית של מטה יהודה, באתר רשות הפטנטים, 31 באוגוסט 2020

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553386005171
* BNE: XX538485
* BnF: cb13318936q (data)
* GND: 4159598-1
* LCCN: sh85081371
* NKC: ph944273

 |
**סמל קטלוניה** הוא סמלה הרשמי של הקהילה האוטונומית קטלוניה שבספרד.  

הסמל מעוצב כמגן זהב שעליו ארבעה פסים מאונכים אדומים. מעל המגן מותקן כתר ממלכת ספרד. הסמל יורש את עיצובו מסמלה של ממלכת אראגון ששלטה באזור בימי הביניים והייתה כוח משמעותי באגן הים התיכון. זהו אחד הסמלים העתיקים ביותר בעולם וקיימת מחלוקת בין היסטוריונים ומומחי הרלדיקה מהו מקורו המדויק של הסמל, ממלכת אראגון או רוזנות ברצלונה שהייתה עצמאית והתאחדה עם ממלכת אראגון במאה ה-12.  

המקור הקדום ביותר לעיצוב הפסים נמצא בקבר רוזנת קטלוניה שמתה ב-1057 וקבורה בקתדרלת ז'ירונה.

לאור העבר ההיסטורי שלו, מופיע הסמל גם בסמל ספרד, בסמל אנדורה ובסמלי ערים בקטלוניה.

ראו גם
------

* דגל קטלוניה

קישורים חיצוניים
----------------

ויקישיתוף מדיה וקבצים בנושא **סמל קטלוניה** בוויקישיתוף

הערות שוליים
------------

1. ↑  באנציקלופדיית אראגון הגדולה (בספרדית)
2. ↑  באתר ממשלת קטלוניה
3. ↑  לא מן הנמנע שמחלוקת זו נובעת מהמאבק הקטלוני לעצמאות והתנגדות ספרד לכך
4. ↑  אתר הקתדרלה

| סמלי ספרד |
| --- |
| ממלכת ספרד | סמל ספרד |  |
| הקהילות האוטונומיות | אזור מורסיה • אנדלוסיה • אסטוריאס • אקסטרמדורה • אראגון • גליסיה • האיים הבלאריים • האיים הקנריים • ולנסיה • חבל הבסקים • לה ריוחה • נווארה • מדריד • קטלוניה • קנטבריה • קסטיליה-לה מנצ'ה • קסטיליה ולאון |
| הערים האוטונומיות | סאוטה • מלייה |
**kill** היא פקודת מחשב במגוון מערכות הפעלה לשליחת סיגנל לתהליך, בדרך כלל על מנת לבקש את סיומו.

Unix
----

במערכת ההפעלה יוניקס ובמערכות הפעלה דמויות יוניקס, `kill` היא פקודה לשליחת סיגנל לתהליך. הפקודה `kill` היא עטיפה לפקודת המערכת `kill()`, המאפשרת שליחת סיגנל לתהליך או קבוצת תהליכים על פי מזהה תהליך (*PID*), או על פי מזהה קבוצת תהליכים (*PGID*). כברירת מחדל, הסיגנל שנשלח לתהליך הוא סיגנל הסיום (*SIGTERM*), אשר מבקש מהתהליך לעצור את פעולתו ולמות.

`kill` קיים ככלי עצמאי בכל מערכת הפעלה דמוית יוניקס, והוא חלק מתקן POSIX. למרות זאת, רוב מעטפות הפקודה מממשות פקודת `kill` מובנת, השונות במעט אלו מאלו.

קיימים מגוון סיגנלים אשר ניתן לשלוח לתהליך, כאשר המרכזיים שבהם הם *SIGTEM* ו-*SIGKILL*. תוכנות יכולות להגיב לסיגנל *SIGTERM* לפני מותם, ולעשות פעולות שונות לסיום, הכוללות בדרך כלל ניקיון של קבצים, שמירת קונפיגורציות, וכדומה. לעיתים, תהליכים משתבשים באופן כזה שאינם מצליחים להגיב כיאות לסינגל. לשם כך משתמשים לעיתים בסיגנל *SIGKILL*, אשר תוכניות אינן יכולות להגיב לשליחתו, ומסיים את התהליך בצורה מיידית. על פי התקן, הסיגנל *SIGTERM* מסומן במספר 15, והסיגנל *SIGKILL* מסומן במספר 9.

### דוגמה

```
$ kill PIDNUMBER # Sends SIGTERM to the process identified by PIDNUMBER
$ kill -9 PIDNUMBER # Sends SIGKILL to the process identified by PIDNUMBER

```

Microsoft Windows
-----------------

במפרש שורת הפקודה של מערכת ההפעלה Microsoft Windows,‏ Windows PowerShell, הפקודה `kill` משמשת כהפניה לפקודה `Stop-Process`. 

### דוגמה

```
PS C:\>taskkill /pid PIDNUMBER # Ask the process identified by PIDNUMBER to terminate
PS C:\>taskkill /f /pid PIDNUMBER # Forces process identified by PIDNUMBER to terminate
PS C:\>taskkill /im explorer.exe # Ask the process explorer.exe to terminate

```

קישורים חיצוניים
----------------

* `kill` באתר The Open Group.

הערות שוליים
------------

1. ↑  Bash Reference Manual Job Control Builtins, באתר פרויקט גנו.
2. ↑  zsh Shell Builtin Commands, באתר סורספורג'.
3. ↑  signal.h, באתר The Open Group.

| פקודות בסביבת Unix ובמערכות הפעלה דמויות יוניקס |
| --- |
| מערכת קבצים | 
bzip • cat • cd • chmod • chown • chgrp • cksum • cmp • cp • dd • du • df • file • fsck • gzip • ln • ls • mkdir • mount • mv • pwd • rm • rmdir • tar • tee •  tree • touch • umask • zip
 |
| תהליכים | 
at • chroot • cron • htop • kill • killall • nice • pgrep • pkill • ps • pstree • time • top
 |
| סביבת משתמש | 
dig • env • exit • finger • passwd • su • sudo • uptime • talk • uname • w • wall • who • whoami
 |
| עיבוד טקסט | 
awk • basename • cut • diff • ed • ex • head • less • more • paste • sed • sort • strings • tail • tr • uniq • vi • vim • wc • xargs
 |
| מעטפת | 
alias • echo • expr • printf • sleep • test • wait
 |
| רשת | 
ifconfig • inetd • ip • netcat • netstat • nload • nmap • nslookup • ping • rlogin • route • ssh • traceroute
 |
| חיפוש | 
find • grep • locate
 |
| שונות | 
man • bc • cal • date • parted • seq
 |
**אוד גרינלנד** (בנורווגית: **Odd Grenland**) הוא מועדון כדורגל נורווגי מהעיר שיין. המועדון משחק ברציפות בליגת העל הנורווגית מעונת 2009.

היסטוריה
--------

המועדון הוקם בשנת 1894 וזהו המועדון בעל מספר הזכיות בגביע הנורווגי הרב ביותר, כאשר הזכייה האחרונה הייתה בשנת 2000 כשגברה הקבוצה בגמר על וייקינג אף. סי. הקבוצה השתתפה בליגה הבכירה בנורווגיה מאז שנותיה הראשונות והעפילה לליגה הבכירה כבר בעונת 1950 ובעונה שלאחר מכן כבר הוכתרה כסגנית האלופה כאשר הפסידה במשחקי ההכרעה על התואר בתוצאות 1–3 ו-2–4 לפרדריקסטאד. גם בפעם השנייה והאחרונה בתולדות הקבוצה, בה הגיעה למשחקי הגמר, בעונת 1956, הפסידה לפרדריקסטאד.

לאחר שנות ה-50 ירדה הקבוצה למשך שנים ארוכות לליגת המשנה, כשהיא מעפילה חזרה לליגה הבכירה רק בעונת 1999 ונשארה בליגה הבכירה עד לשנת 2007, בה נשרה לליגת המשנה. בעונת 2006 השתתפה הקבוצה במשחקי פלייאוף כנגד הירידה, מול קבוצת בריין פוטובולקלאב, משחקים שנגמרו בניצחון כולל 1–10, הניצחון הגדול ביותר במשחקי פלייאוף בהיסטוריה של נורווגיה. בסוף עונת 2007 הקבוצה ירדה מליגת העל הנורווגית לליגה השנייה בנורווגיה. לאחר עונה אחת בליגה השנייה, הקבוצה חזרה לליגת העל הנורווגית.

הופעות אירופיות
---------------

אוד גרינלנד העפילה לראשונה בתולדותיה למפעל אירופאי בעונת 2001/2002, אז שיחקה בגביע אופ"א והפסידה בסיבוב הראשון לקבוצת הלסינגבורג השוודית.

בעונת 2004/2005 השתתפה הקבוצה בגביע אופ"א, אז גברה בסיבוב המוקדם השני על הקבוצה הליטאית אקראנאס פאנווז'יס. בסיבוב הראשון כבר הוגרלה מול קבוצת פיינורד ההולנדית והפסידה לה והודחה מהמפעל.

תארים
-----

* **ליגת העל הנורווגית:**
	+ **סגנית (2):** 1950-51, 1956-57
* **הגביע הנורווגי:**
	+ **זוכה (12):** 1903, 1904, 1905, 1906, 1913, 1915, 1919, 1922, 1924, 1926, 1931, 2000
	+ **סגנית (8):** 1902, 1908, 1909, 1910, 1921, 1937, 1960, 2002

שחקנים מפורסמים בעבר ובהווה
---------------------------

|  |  |  |
| --- | --- | --- |
| * קמרוןקמרון פטריק סופו
* ונצואלהונצואלה פרננדו דה אורנאלס
* נורווגיהנורווגיה רונה יארסטיין
* נורווגיהנורווגיה אספן רוד
* נורווגיהנורווגיה טומי סבינדאל לארסן
* ארצות הבריתארצות הברית נט בורצ'רס
* ניגריהניגריה צ'וקוומה אקבואזה
* דנמרקדנמרק יאקוב סורנסן
 |  | * נורווגיהנורווגיה טוריוס האנסן
* קנדהקנדה אוליבר אוקאן
* נורווגיהנורווגיה בנגט סאטרנס
* נורווגיהנורווגיה יאן גונאר סולי
* דנמרקדנמרק אריק בו אנדרסן
* נורווגיהנורווגיה פרוד יוהנסן
* גרמניהגרמניה היינץ מולר
 |

קישורים חיצוניים
----------------

ויקישיתוף מדיה וקבצים בנושא **אוד גרינלנד** בוויקישיתוף
* 

* אתר האינטרנט הרשמי של אוד גרינלנד (בנורווגית)
* אוד גרינלנד, ברשת החברתית פייסבוק

* אוד גרינלנד, ברשת החברתית טוויטר

* אוד גרינלנד, ברשת החברתית אינסטגרם

* פרופיל, באתר Transfermarkt

* פרופיל, באתר Soccerway

| נורווגיהנורווגיה ליגת העל הנורווגית, עונת 2022 |
| --- |
| 

|  |
| --- |
| אוד גרינלנד • בודה/גלימט • הוגסונד • וולרנגה • ויקינג • טרומסה • כריסטיאנסונד • לילסטרום • מולדה • סטרומסגודסט • סאנדפיורד • סרפסבורג 08 • רוזנבורג • ג'רב • אולסונדס • האמארקאמארטן |

 |

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 1003148451572415970003
* WorldCat (עם VIAF): 1003148451572415970003

 |
במתמטיקה ובפרט בתורת הקטגוריות, **אובייקט חופשי** הוא מונח כללי לאובייקט שנוצר מאיברים כלשהם באופן "חופשי", כלומר מבלי שהם מקיימים יחסי גומלין כלשהם (מלבד ההכרחיים). נהוג גם לומר שהוא האובייקט ה"כללי ביותר" שנוצר מהם. למונח יש גם משמעות מדויקת בתורת הקטגוריות.

אובייקטים רבים הם חופשיים, למשל: מרחב וקטורי, חבורה חופשית וטופולוגיה דיסקרטית.

הגדרה
-----

בתורת הקטגוריות, מגדירים אובייקט חופשי בעזרת התכונה האוניברסלית הבאה:

בקטגוריה C בעלת פונקטור נאמן F, אובייקט A נקרא חופשי ונוצר מקבוצה X (ביחס לשיכון e מ-X ל-‎ (F(A)‎, אם לכל אובייקט B ב-C ופונקציה f מ-X ל-(F(B קיים ויחיד מורפיזם g מ-A ל-B כך ש- f=F(g)∘e.
דוגמה לכך היא העובדה שהעתקה ליניארית בין מרחב וקטורי אחד לאחר, נקבעת ביחידות על פי הערכים שהיא מקבלת על הבסיס.

האינטואיציה להגדרה היא שאם יש לנו אובייקט A עם בסיס X, ואנחנו רוצים להוציא ממנו פונקציה (משמרת מבנה) למרחב אחר B, מצד אחד, אנחנו יכולים לתת לאיברי הבסיס כל ערך שנרצה (כי הם אינם משפיעים זה על זה), ומצד שני, ערכים אלו יקבעו את הפונקציה כולה (כי כל איבר אחר ב-A נוצר מאיברי X ולכן הפונקציה עליו נובעת מערכי הפונקציה על X).

בנייה
-----

פעמים רבות אפשר לבנות אובייקט חופשי מקבוצת יוצרים בשתי דרכים: הראשונה, בעזרת כללי הבנייה המדויקים, והשנייה בעזרת מציאת כל האיברים והגדרת יחס שקילות עליהם על פי המבנה, ואז לקיחת מנה כדי לקבל את האובייקט הסופי.

לדוגמה, נניח שאנחנו רוצים לבנות חבורה חופשית מעל היוצרים a,b. כל האיברים בחבורה נוצרים על ידי כפל והופכי, לכן איברי החבורה מוכרחים להיות מילים מעל האלפבית a,b,a-1,b-1. כעת אפשר לנקוט בשתי דרכים:

* להסתכל על כל המילים שמקיימות שאין הופעות רצופות של a,a-1 (בסדר כלשהו) או של b,b-1. כעת יש גם להגדיר את הכפל: שרשור שתי המילים, וצמצום כל עוד אפשר.
* להסתכל על כל המילים, ולהגדיר ביניהן יחס שקילות: שתי מילים שקולות זו לזו אם אפשר להגיע מאחת לשנייה על ידי הורדה והוספה של זוגות כאלו. כעת, המנה של יחס השקילות היא החבורה המבוקשת.

הדרך השנייה בדרך כלל ישירה פחות, אך נוחה יותר.

דוגמאות
-------

דוגמאות לאובייקטים חופשיים:

* חבורה חופשית בקטגוריית החבורות, כאשר המורפיזמים הם הומומורפיזמים של חבורות.
	+ חבורה אבלית חופשית בקטגוריית החבורות אבליות, כאשר המורפיזמים הם הומומורפיזמים של חבורות.
* מונואיד חופשי בקטגוריית המונואידים, כאשר המורפיזמים הם הומומורפיזמים של מונואידים.
* מודול חופשי בקטגוריית המודולים, כאשר המורפיזמים הם הומומורפיזמים של מודולים.
* כל קבוצה בקטגוריית הקבוצות, כאשר מורפיזמים הם פונקציות (היוצרים הם אברי הקבוצה).
* מרחב וקטורי בקטגוריית המרחבים הווקטורים, כאשר המורפיזמים הם העתקות ליניאריות.
* סריג חופשי בקטגוריית הסריגים, כאשר המורפיזמים הם הומומורפיזמים של סריגים.
* טופולוגיה דיסקרטית בקטגוריית הטופולוגיות, כאשר המורפיזמים הם פונקציות רציפות.

ראו גם
------

* הצגה על ידי יוצרים ויחסים
**Kill Uncle** הוא אלבום הסולו השני של המוזיקאי הבריטי מוריסי. האלבום יצא ב-4 במרץ 1991 על ידי הלייבלים HMV ו-EMI.

רקע
---

Kill Uncle הוקלט כשמוריסי היה בשלב מעבר מבחינה מקצועית, לאחר שסיים את עבודתו עם המפיק המוזיקלי סטיבן סטריט, איתו עבד בעבר על אלבומי הסמית'ס ועל אלבום הבכורה שלו כסולן, "Viva Hate", ולפני שהחל בשיתוף פעולה רב שנים עם המוזיקאים אלן וייט ובוז בורר. האלבום הופק על ידי קלייב לאנגר ואלן וינסטנלי. האלבום הוקלט באולפני הוקאנד שבאחוזת הוקאנד במחוז אוקספורדשייר באנגליה, בשנים 1990–1991.

הוצאה
-----

האלבום יצא ב-4 במרץ 1991 על ידי הלייבלים HMV ו-EMI. ‏"Our Frank", הסינגל המוביל מתוך האלבום והשיר שפותח אותו, הגיע למקום ה-26 במצעד הסינגלים הבריטי ולמקום השני במצעד הרוק המודרני האמריקאי. מוריסי עצמו מופיע על עטיפת האלבום.

מוריסי שר וכתב את המילים לכל שירי האלבום, ואת רוב שירי האלבום הלחין מארק אי. נבין מלהקת "Fairground Attraction", למעט שני שירים שהולחנו על ידי קלייב לאנגר. נבין גם היה זה שניגן על הגיטרה בכל שירי האלבום, ועוד השתתפו בו גם מארק בדפורד, שניגן על גיטרה בס, ואנדרו פארסי, שניגן על התופים.

בבריטניה הגיע האלבום בשיאו למקום השמיני במצעד האלבומים, מכר כ-60,000 עותקים וזכה למעמד של אלבום כסף. בארצות הברית הוא הגיע בשיאו למקום ה-52 במצעד האלבומים ומכר כ-220,000 עותקים.

סינגל נוסף שיצא מתוך האלבום, "Sing Your Life", הגיע למקום ה-33 במצעד הסינגלים הבריטי ולמקום ה-10 במצעד הרוק המודרני האמריקאי.

ביקורות
-------

האלבום קיבל ביקורות מעורבות ממבקרי המוזיקה. באתר Allmusic נכתב כי "באלבום הזה מוריסי הידרדר לדרגה של פרודיה עצמית, עם סדרה של שירי ג'אנגל פופ אלטרנטיביים נעימים אך עייפים". המגזין רולינג סטון העניק לאלבום ציון של שני כוכבים מתוך חמישה, ובביקורת נכתב: "אין ספק שמוריסי לא איבד דבר מהשנינות ומהתיאטרליות שלו. כמה משירי האלבום מזכירים את הטובים שבשירי הסמית'ס. מה שחסר באלבום זו קוהרנטיות וכריזמה. התחושה מההאזנה לאלבום היא שמדובר באוסף מקוטע של שירי אולפן מלוטשים, ולא באלבום גמור ועקבי". אתר המוזיקה פיצ'פורק העניק לאלבום ציון של 6 מתוך 10. לעומת זאת, המגזין NME העניק לאלבום ציון של 8 מתוך 10, והשיקגו טריביון העניק לאלבום ציון של שלושה כוכבים מתוך ארבעה.

רשימת השירים
------------


| מס' | שם | משך |
| --- | --- | --- |
| 1. | Our Frank | 3:25 |
| 2. | Asian Rut | 3:22 |
| 3. | Sing Your Life | 3:27 |
| 4. | Mute Witness | 3:32 |
| 5. | King Leer | 2:55 |
| 6. | Found Found Found | 1:59 |
| 7. | Driving Your Girlfriend Home | 3:23 |
| 8. | The Harsh Truth of the Camera Eye | 5:34 |
| 9. | (I'm) The End of the Family Line | 3:30 |
| 10. | There's a Place in Hell for Me and My Friends | 1:52 |

קישורים חיצוניים
----------------

* ספוטיפיי Kill Uncle באתר ספוטיפיי
* MusicBrainz Kill Uncle באתר MusicBrainz
* Discogs Kill Uncle באתר Discogs
* AllMusic Kill Uncle באתר AllMusic
* ביקורת על האלבום, במגזין "רולינג סטון" (באנגלית)
* ביקורת על האלבום באתר פיצ'פורק (באנגלית)
* שרון מולדבי, מוריסי כזמרת ברים מזדקנת, חדשות, 26 במרץ 1991 - ביקורת על האלבום

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: db5cf893-a9c0-35e0-86ab-433f630273b7

 |
**ראני ח'דירה** (בגרמנית: **Rani Khedira**; בערבית: **راني خضيرة**; נולד ב-27 בינואר 1994) הוא כדורגלן גרמני המשחק בעמדת הקשר בקבוצת אוניון ברלין מהבונדסליגה.

קריירה
------

נולד בשטוטגרט לאב תוניסאי ולאם גרמניה. אחיו הגדול הוא כדורגלן העבר סאמי ח'דירה.

### שטוטגרט

ח'דירה נולד בשטוטגרט שבגרמניה. הוא החל לשחק במחלקת הנוער של TV אופינגן, ובשנת 2005 עבר למחלקת הנוער של שטוטגרט. בשנת 2012 החל ח'דירה לשחק בשטוטגרט II, קבוצת המילואים של שטוטגרט, ששיחקה בליגה הגרמנית השלישית. ב-1 בספטמבר 2013 ערך ח'דירה את הופעת הבכורה שלו בקבוצה הראשונה של המועדון, כשנכנס כמחליף בדקה ה-80 בניצחון 2–6 על הופנהיים במסגרת המחזור הרביעי בבונדסליגה. הוא ערך תשע הופעות ליגה בעונת 2013/2014.

### ר.ב. לייפציג

בחודש יולי 2014 חתם ח'דירה בר.ב. לייפציג מהבונדסליגה השנייה. ב-2 באוגוסט ערך ח'דירה את הופעת הבכורה שלו במועדון, כששיחק 90 דקות בתיקו 0-0 נגד ו.פ.ר. אאלן במסגרת המחזור הראשון בליגה. בעונתו הראשונה במועדון ערך ח'דירה 22 הופעות ליגה. בעונתו השנייה במועדון ערך ח'דירה 19 הופעות ליגה ולקח חלק בעלייתה של הקבוצה לבונדסליגה. בעונת הבכורה שלו עם ר.ב. לייפציג בבונדסליגה, סיימה הקבוצה במקום השני, אם כי ח'דירה לא זכה להזדמנויות רבות, וערך עשר הופעות ליגה בלבד. בתום עונת 2016/17 עזב את הקבוצה.

### אאוגסבורג

בקיץ 2017 חתם ח'דירה על חוזה באאוגסבורג לארבע שנים. ב-14 באוגוסט ערך הופעת בכורה בתיקו 1-1 נגד באייר לברקוזן.

קישורים חיצוניים
----------------

ויקישיתוף מדיה וקבצים בנושא **ראני ח'דירה** בוויקישיתוף
* ראני ח'דירה, ברשת החברתית אינסטגרם
* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu
פירוש נוסף ערך זה עוסק בצורה. אם התכוונתם לגשר על נציבים גבוהים רבים הקרוי "אוּבָל", ראו ויאדוקט.
למעלה: אובל (הצורה הכהה), הבנוי מקשתות של מעגלים. למטה: אובל (בכחול) לעומת אליפסה (באדום), שלהם אותם צירי סימטריה.
**אובל** או **סְגַלְגַּל** הוא שמן של צורות מישוריות אחדות, הדומות למעגל פחוס (אך אינן אליפסה). השם "אובל" נגזר מהמילה הלטינית ovum, שפירושה ביצה. 

גוף הסיבוב של אובל קרוי **אובואיד**, וצורתו דומה לזו של ביצה.

תכונות משותפות לכל העקומות הקרויות אובל:

* זו עקומה גזירה בכל נקודותיה, פשוטה (אינה חותכת את עצמה), קמורה, סגורה ומישורית.
* לעקומה יש ציר סימטריה אחד לפחות.

אובל הבנוי מקשתות של שני מעגלים
-------------------------------

צורה זו בנויה מקשתות של שני מעגלים בעלי רדיוסים שונים. הקשתות מתחברות זו לזו בנקודה שבה המשיקים להן נמצאים על קו ישר אחד, כך שהחיבור רציף וגזיר. כל נקודה על פני האובל שייכת לאחת משתי קשתות שרדיוסן קבוע.

לאובל זה, בדומה לאליפסה, שני צירי סימטריה, גדול וקטן.

אובל הבנוי משני חצאי עיגול המחוברים בישרים מקבילים
--------------------------------------------------

אובל פשוט יותר לבנייה הוא זה המורכב משני חצאי עיגול המחוברים ביניהם בשני ישרים מקבילים, שהמרחק ביניהם שווה לקוטר העיגול. 

גם לאובל זה שני צירי סימטריה, גדול וקטן. בניגוד לאליפסה ולאובל הבנוי מקשתות של שני מעגלים, שבהם אין שלוש נקודות הנמצאות על קו ישר אחד, אובל מהסוג שלפנינו מכיל שני קטעים ישרים.

  

* מספר דוגמאות נוספות
* אובל הבנוי משני חצאי עיגול המחוברים בישרים מקביליםאובל הבנוי משני חצאי עיגול המחוברים בישרים מקבילים
* אובל עם ציר סימטריה יחידאובל עם ציר סימטריה יחיד
* ביצהביצה

ראו גם
------

* אליפסה
* אובל קאסיני

קישורים חיצוניים
----------------

ויקישיתוף מדיה וקבצים בנושא **אובל** בוויקישיתוף
* אובל, באתר MathWorld (באנגלית)

הערות שוליים
------------

1. ↑  כלומר חלק וללא שפיצים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553464405171
* GND: 4194780-0
* LCCN: sh85096182
* NKC: ph1060678

 |
**כִּימֵרָה** (שם מדעי: *Chimaera monstrosa*) היא מין של דג סחוס מוזר וקטן החי במימי האוקיינוס האטלנטי וגם במי הים התיכון. הכימרה קיבלה את שמה על שם הכימרה המיתולוגית, שהורכבה ממספר חיות. החוקרים הראשונים לא ידעו איזו חיה זו והניחו שהיא הורכבה מחיות רבות.

הכימרה היא דג באורך של מטר וחצי ושוקלת עד 2.5 קילוגרם בממוצע. היא בעלת גוף בצבע חום-אדמדם עם נקודות לבנות ופסים לאורך כל גופה. הסנפירים כחולים ורצועת סנפיר הגב אפורה כהה ובעלת עוקץ עם ארס חלש. הכימרה בעלת ראש גדול עם חוטם רחב, עיניים גדולות מאוד, ירוקות המותאמות לראיית לילה וזנב דק ביותר, ממנו קיבלה את שמה האנגלי: "rat fish", דג החולדה.

דג הכימרה חי בעומקים של עד 1,600 מטר אך נפוץ יותר בעומק 300–500 מ'. הוא צד על הקרקעית דגים וחסרי חוליות מימיים וחי בקבוצות קטנות או בבדידות. תפוצת הדג בטבע בצפון האוקיינוס האטלנטי מאיסלנד ונורווגיה עד לחופי מרוקו והוא נכנס גם למערב הים התיכון. עדויות שהוא נמצא בדרום אפריקה נחשבות לבלתי אמינות.

קישורים חיצוניים
----------------

ויקישיתוף מדיה וקבצים בנושא **כימרה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ADW
* ITIS
* NCBI
* GBIF
 |

* כימרה, באתר אנציקלופדיה בריטניקה (באנגלית)

הערות שוליים
------------

1. ↑  כימרה  באתר הרשימה האדומה של IUCN
2. ↑  לפי החלטות האקדמיה ללשון
**אובליטוקסימאב** (באנגלית: ublituximab) היא תרופה מסוג נוגדן חד שבטי נגד החלבון CD20 [דרושה הבהרה] שנמצא על מעטפת של תאי B השייכים למערכת החיסון, שתוכננה להחליף את טריפלונומיד.

התרופה נועדה לטיפול בהתקפים של MS. התרופה השוותה למקבילתה לטיפול עד כה, אובג'יו, ונמצא כמפחית התקפים של טרשת נפוצה.

התרופה ניתן באופן תוך ורידי בלבד.

התוויה
------

לטיפול במחלה טרשת נפוצה MS.

תופעות לוואי
------------

תופעות לוואי זיהומי מערכת נשימה עליונה, זיהומי מערכת נשימה תחתונה, כאבי גפיים, אינסומניה, עייפות, זיהומים הנמצאים באסוציאציה עם הרפס.

התוויות נגד ושימוש בהריון והנקה
-------------------------------

זיהום פעיל בהפטיטיס B.

היסטוריה של סכנת חיים בעקבות שימוש קודם בתרופה.

אין מספיק נתונים על מנת לקבוע את בטיחות התרופה בהריון. אין מספיק מידע לגבי מעבר התרופה בהנקה.

מנגנון פעולה
------------

לא ידוע. משוער שהחומר שבתרופה מתחבר לתאי CD20 שהם תאים למפוציטים מסוג B וגורם להרס התא.

זמן מחצית חיים
--------------

22 ימים.

קישורים חיצוניים
----------------

* 
* Center for Drug Evaluation and Research, FDA investigating risk of severe hypocalcemia in patients on dialysis receiving osteoporosis medicine Prolia (denosumab), **FDA**, 2022-12-02

הערות שוליים
------------

2023 01
**מחוז אזמרלדה** הוא אחד מהמחוזות המוקדמים יותר של נבדה, שהוקם בשנת 1861 במדינת נבדה שבארצות הברית. המחוז הוא המחוז הכי פחות מאוכלס ממחוזות נבדה, עם 873 איש נכון לשנת 2019. עיר הבירה של המחוז היא גולדפילד.

בשנת 2000 צפיפות האוכלוסין במחוז הייתה 0.1045 איש לקמ"ר - המחוז השני הכי פחות צפוף מכל מחוז אחר בארצות הברית (אחרי מחוז לאבינג (אנ') שבטקסס).

מרבית התושבים גרים בעיר הבירה של המחוז גולדפילד, או בעמק אגם הדגים, על יד הגבול עם קליפורניה.

אטימולוגיה
----------

מחוז אזמרלדה נקרא על שם המילה אזמרלדה, שמשמעותה בספרדית ובפורטוגזית היא ברקת. המחוז נקרא גם על שם אחד מרקדני הצוענים בספר הגיבן מנוטרדאם.

גאוגרפיה
--------

ע"פ לשכת מפקד האוכלוסין של ארצות הברית, שטח מחוז אזמרלדה הוא 9,295 קמ"ר, שמתוכם 19 קמ"ר הם מים. המחוז הוא הרביעי הכי קטן במחוזות נבדה לפי שטח. המחוז כולל גם חלק קטן מהפארק הלאומי עמק המוות.

המחוז גובל בצפון מערב במחוז מינרל, במזרח במחוז ניי, ומדרום וממערב במחוזות איניו ומונו של קליפורניה, בהתאמה.

### ההרים במחוז

המחוז כולל את רכס פסגת הכסף ואת רכס מונטה קריסטו. הפסגות הגבוהות יותר במחוז הם:

| שם | גובה (במטרים) | תיאור |
| --- | --- | --- |
| פסגת באונדרי | 4007 | הנקודה הטבעית הגבוהה ביותר בנבדה |
| פסגת פייפר | 2880 | הפסגה הבולטת ביותר במחוז אזמרלדה |
| הר מרגודר | 2756 |  |
| פסגת מונטזומה | 2552 |  |
| פסגת אמיגרנט | 2069 |  |

### פארקים לאומיים במחוז

* הפארק הלאומי עמק המוות (חלק)
* היער הלאומי איניו (חלק)
* אזור הטבע הבראשיתי פסגת באונדרי

דמוגרפיה
--------

בשנת 2000 היו במחוז 971 אנשים, 455 בעלי בתים, ו-259 משפחות. ההרכב האתני של המחוז היה 81.98% לבנים, 0.1% שחורים, 5.15% מהעמים הילידיים של האזור, 7.83% אחרים, ו4.94% משני גזעים או יותר. 10.20% מהמחוז היו היספאנים.

מתוך 455 בעלי הבתים היו 21.10% שהיו עם ילדים מתחת לגיל 18, 46.40% נשואים, 6.40% אמהות חד-הוריות, ו42.90% ללא משפחה. 13.20% מבעלי הבתים היו אנשים בני 65 ומעלה. ממוצע גודל המשפחה היה 2.79.

חלוקת הגיל הייתה 20.50% מתחת לגיל 18, 6% בין 18 ל-24, 23.4% מ-25 ל-44, 33% מ-45 ל-64, ו-17.2% בני 65 ומעלה. הגיל הממוצע הוא 45. עבור כל 100 נשים במחוז יש 123.7 גברים.

חוק ומנהל
---------

גולדפילד היא עיר הבירה של המחוז מאז 1 במאי 1907.

### תוצאות הבחירות

| שנה | רפובליקנים | דמוקרטים | מפלגות אחרות |
| --- | --- | --- | --- |
| 2012 | 317 - 72.9% | 92 - 21.2% | 26 - 6% |
| 2016 | 329 - 77.8% | 65 - 15.4% | 29 - 6.9% |
| 2020 | 400 - 82.1% | 74 - 15.2% | 13 - 2.7% |

תמונות מהמחוז
-------------

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |  |  |  |
| --- | --- | --- | --- | --- |
| [[קובץ:עמק אגם הדגים|150px|גבול]] | [[קובץ:המבנה של חברת הטלגרף/טלפון של דרום נבדה|150px|גבול]] | [[קובץ:פסגת באונדרי|150px|גבול]] | [[קובץ:סוס בעמק אגם הדגים|150px|גבול]] |  |
|  |  |  |  |  |

 |

קישורים חיצוניים
----------------

ויקישיתוף מדיה וקבצים בנושא **מחוז אזמרלדה** בוויקישיתוף
* 

* אתר האינטרנט הרשמי של מחוז אזמרלדה (באנגלית)

הערות שוליים
------------

1. ↑
2. 1 2  הערכה. בשנת 2010 נמדדו 783 איש.
3. ↑
4. ↑
5. ↑
6. ↑

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007552716305171
* LCCN: n82091953
* NARA: 10039338
* VIAF: 125512161
* WorldCat: lccn-n82091953

 |
רוברט ספנסר, הרוזן השני מסנדרלנד
**רוברט ספנסר, הרוזן השני מסנדרלנד** (באנגלית: **Robert Spencer, 2nd Earl of Sunderland**‏; 5 בספטמבר 1641 - 28 בספטמבר 1702) היה מדינאי ואציל אנגלי.

ספנסר נולד בפריז להנרי ספנסר, הרוזן הראשון מסנדרלנד. כשהיה גיל שלוש נפטר אביו, והפעוט ירש את תוארי האצולה של אביו והפך לברון ספנסר מוורמלייטון ורוזן סנדרלנד. כשבגר הצטרף לצבא הבריטי, והגיע לדרגת קפטן ברגימנט הפרשים "הנסיך רופרט". ב-10 ביוני 1665 הוא נישא לאן דיגבי (מתה ב-1715), בתו של לורד בריסטול. מהנישואים נולדו ארבעה ילדים:

* רוברט ספנסר (1666–1688)
* אן ספנסר (1667–1690): נישאה לג'יימס דאגלס, הדוכס הרביעי מהמילטון
* אליזבת ספנסר (1671–1704): נישאה לדונו מקארתי, הרוזן הרביעי מקלאנקארטי
* צ'ארלס ספנסר (1674 בקירוב - 1722): ירש את תואר הרוזנות של אביו.

לאחר נישואיו עבד בשירות החוץ האנגלי וכיהן כשגריר במדריד (1671–1672), בפריז (1672 - 1673) וברפובליקה ההולנדית (1673). הוא כיהן בתפקיד השמש האישי של המלך (Gentleman of the Bedchamber) בין 1673 ל-1679, אז הושבע כחבר במועצה המלכותית ומונה לכהן כמזכיר המדינה למחלקה הצפונית; באותה תקופה כיהן גם כשגריר הכללי לפריז, שתפקידו היה לקיים קשרים גם עם מדינות נוספות מלבד צרפת.

לורד סנדרלנד כיהן גם כלורד לוטננט של סטפורדשייר עד שלורד שרוסברי הפך לבגיר מבחינת החוק ב-1681. באותה שנה הוא פוטר על ידי צ'ארלס השני כיוון שהתנגד לכך שדוכס יורק יירש את הכתר, אך זכה מחדש באמון המלך באמצעות קשריו עם פילגשו, הדוכסית מפורטסמות'. בין 1682 ל-1688 מילא את תפקידי מזכיר המדינה למחלקה הדרומית, לורד לוטננט של ווריקשייר והלורד נשיא המועצה. ב-1687 הפך לקתולי על מנת לרצות את המלך, ובאותה שנה הוענק לו תואר אבירות במסדר הבירית. אולם, בתקופה זו הוא חש חוסר נוחות הולך וגובר תחת המלך החדש ג'יימס השני, ובאוקטובר 1688 פוטר מתפקידיו.

סנדרלנד ברח לאוטרכט שבארצות השפלה, וכתב לסר ג'ון צ'רצ'יל, מדינאי אנגלי בולט, וביקש את עזרתו. בהתחלה התנגד המלך ויליאם השלישי להכללתו של סנדרלנד בחוק החנינה של 1690, אך ב-1691 התרצה והתיר לו לשוב למדינה. סנדרלנד החל לכהן בבית הלורדים וזמן קצר לאחר מכן ביקר אותו המלך באחוזת הבית שלו, אלת'ורפ, על מנת לדון בנושאים ציבוריים. סנדרלנד ייעץ למלך לבחור את כל שריו ממפלגה יחידה, והביא בסופו של דבר לפיוס בין המלך לבין גיסתו, לימים המלכה אן. הוא היה אחד היועצים הדומיננטיים בתקופת ויליאם, והשפיע עליו לקבל רק ויגים לממשלתו.

הוא התמנה ללורד צ'מברלין של משק הבית באפריל 1697, ולשופט ערעורים למשך תקופה קצרה. אולם, האווירה החשדנית כלפיו הרתיעה אותו, ובדצמבר אותה שנה הוא פרש לחיים בבדידות באחוזת אלת'ורפ. ב-1702 הוא מת באחוזה, ומי שירש אותו היה בנו היחיד ששרד, צ'ארלס.

קישורים חיצוניים
----------------

ויקישיתוף מדיה וקבצים בנושא **רוברט ספנסר, הרוזן השני מסנדרלנד** בוויקישיתוף
* רוברט ספנסר באתר thepeerage.com
* רוברט ספנסר במהדורה האחת-עשרה של אנציקלופדיה בריטניקה
* רוברט ספנסר, הרוזן השני מסנדרלנד, באתר אנציקלופדיה בריטניקה (באנגלית)
* רוברט ספנסר, הרוזן השני מסנדרלנד, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12326502w (data)
* GND: 1042222169
* ISNI: 0000 0000 5526 9294
* LCCN: n85310966
* NTA: 070139911
* SELIBR: 348469
* SNAC: w61264b7
* SUDOC: 243311427
* VIAF: 61897120
* WorldCat: lccn-n85310966

 |
סרטון על כימרה.
**כימראים** (שם מדעי: Chimaeriformes) היא סדרה של דגי סחוס עתיקים החיים בעומק הים והם בין הדגים הפרימיטיביים ביותר החיים היום. הם מכונים גם **כרישי רפאים**, אם כי אינם כרישים אלא שייכים לתת מחלקה אחרת. הכימראים שייכים לתת המחלקה כסויי זימים והם בעלי פתח זימים אחד בכל צד של הראש (אופייני בדרך כלל לדגי גרם), בעוד שכרישים שייכים לתת המחלקה מחורצי זימים (והם לרוב בעלי חמישה חריצי זימים זוגיים).

בעבר היו קבוצות רבות ושונות שלהם, אולם הם נכחדו במשך הזמן והיום רוב המינים החיים הם קטנים, נדירים ונמצאים בעיקר במים עמוקים, מחפשים אחרי טרף קטן או אחרי נבלות של חיות ימיות. ישנם כמה מינים שמגיעים לעומקים של עד 2,600 מטר.

אלו דגים מוזרים, בעלי ראש מוארך ובו עיניים ענקיות שזוהרות בחושך ומותאמות לתנאי אפלה, חוטם מחודד שמהווה איבר חישה וסנפירים רכים וחיוורים כמעט לגמרי. הזנב תופס את רוב האורך ואורכם יכול להגיע עד 150 ס"מ. בניגוד לכרישים ולתריסניות, שיניהם אינם חדות אלא הם בעלי טוחנות עבות ושטוחות ובמינים רבים הפה הוא דמוי מקור.

כמו הכרישים הם מטילים קבוצת ביצים בתוך תטולה דמוית כישור.

מיון
----

ישנן שלוש משפחות כימרות:

* משפחה כימרות שטוחות חוטם (Callorhinchidae)
	+ סוג יחיד כימרה שטוחת חוטם (*Callorhinchus*)
* משפחה כימרות קצרות חוטם (Chimaeridae)
	+ סוג *Chimaera*
	+ סוג *Hydrolagus*
* משפחה כימרות ארוכות חוטם (Rhinochimaeridae)
	+ סוג *Harriotta*
	+ סוג *Neoharriotta*
	+ סוג *Rhinochimaera*

קישורים חיצוניים
----------------

ויקישיתוף מדיה וקבצים בנושא **כימראים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

* כריש הרפאים בקע לאחרונה וגילויו בגיל צעיר נחשב לנדיר מאוד, באתר N12, ‏ 17 בפברואר 2022

| דגי סחוס |
| --- |
| כסויי זימים | כימראים |  |
| דמויי כריש (מחוייצי זימים) | 

|  |  |
| --- | --- |
| כרישים גלניים | כרישאים • דמויי עמלץ • זנבתנאים • הטרודונטאים |
| בעלי קוץ | מגרנאים • קוצנאים • מלאכי ים • שש זימאים |

 |
| בטאים (מחוייצי זימים) | טחנאים • מסורנאים • תריסנאים • גיטרנאים • רינופריסטיים • חשמלנאים |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007285647705171
* GND: 4609156-7

 |
**סוארגליה** (שם מדעי: ***Soergelia***) הוא סוג נכחד של יונקים בני תת-משפחת היעלים שבמשפחת הפריים, שהתקיימו במשך תקופת הפליסטוקן של אירופה ואסיה והמין *Soergelia mayfieldi* התקיים גם באמריקה הצפונית. הם משתייכים לקבוצה כבשי שור, בה נכללים כבש המושק והטאקין. הסוג תואר ב-1951 בידי שחאוב (Schaub). המאובנים התגלו בין השאר בצ'כיה, גרמניה, רומניה, יוון, הולנד, גאורגיה, רוסיה, ספרד וכן ביוקון שבקנדה ובארצות הברית בקנזס וטקסס.

סוג זה נחשב לקרוב לאאוצרתריום ולבותריום הנכחדים מצפון אמריקה. הוא דמה בגודלו לכבש מושק מודרני עם משקל של שור מודרני של מעל חצי טון. היו לו קרניים רחבות שבניגוד לכבש המושק דמו לקרני פרה אך התקמרו מעלה בתחילתם, מבנה המתאים לבני משפחת היעלים. הכבש הענקי השתמש בקרניו כדי להילחם על נקבות.

הוא חי בעדרים גדולים לאורך עידן הקרח האחרון, באזור בו חיו ממותות ענקיות, קרנפים צמריים ועדרי סוסים וביזונים קדמונים. לסוארגליה היו מספר טורפים באזור כפי שנראה משרידים של מאובניו עם נשיכה של מגנתריאון. ככל הנראה גם ראשוני האנשים צדו אותו.

### מינים

בסוג זה נכללים 5 מינים:

* *Soergelia brigittae*
* *Soergelia minor*
* *Soergelia intermedia*
* *Soergelia elisabethae*
* *Soergelia mayfieldi*

קישורים חיצוניים
----------------

ויקישיתוף מדיה וקבצים בנושא **סוארגליה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |

* סוארגליה באתר fossilworks